b'\n_START_ARTICLE_\nArthur Conan Doyle\n_START_SECTION_\n\xc5\xbdivljenje\n_START_PARAGRAPH_\nArthur Conan Doyle se je rodil 22. maja 1859 v Edinburgu, na \xc5\xa0kotskem, angle\xc5\xa1kemu o\xc4\x8detu Charlesu Altamontu Doyle in irski materi Mary Foley._NEWLINE_Conan Doyle je bil pri osmih letih poslan v rimsko-katoli\xc5\xa1ko jezuitsko osnovno \xc5\xa1olo. Pozneje je od\xc5\xa1el na jezuitsko univerzo, a ko jo je dokon\xc4\x8dal, je zavrnil kr\xc5\xa1\xc4\x8danstvo in postal agnostik._NEWLINE_Od leta 1876 do 1881 je \xc5\xa1tudiral medicino na Edinbur\xc5\xa1ki univerzi, in medtem delal v predmestju Birminghama, ter pri\xc4\x8del pisati kratke zgodbe. Po \xc5\xa1tudiju je deloval kot ladijski zdravnik na kri\xc5\xbearki, ki je kri\xc5\xbearila proti zahodni Afriki._NEWLINE_Njegovo prvo ve\xc4\x8dje delo je bil roman A study in scarlet, ki je iz\xc5\xa1el leta 1887, in je v njem prvi\xc4\x8d nastopil Sherlock Holmes, ki je sprva portretiral Doylovega univerzitetnega profesorja Josepha Bella. Kasnej\xc5\xa1e zgodbe o Sherlocku Holmesu so izhajale v angle\xc5\xa1ki reviji Strand Magazine._NEWLINE_Leta 1885 se je poro\xc4\x8dil z Louiso Hawkins, ki je bolehala za tuberkulozo in zato umrla 4. julija 1906. Leta 1907 se je poro\xc4\x8dil z Jean Leckie, v katero se je zaljubil \xc5\xbee leta 1897, a je ostal zvest prvi \xc5\xbeeni, do njene smrti. Conan Doyle je imel 5 otrok; dva s prvo \xc5\xbeeno in tri z drugo._NEWLINE_Leta 1890 je Doyle preu\xc4\x8deval oko na Dunaju in se je leta 1891 preselil v London, da bi odprl okulisti\xc4\x8dno ambulanto. V svoji avtobiografiji je zapisal, da niti eden pacient ni prestopil praga njegove ambulante, in se je zato bolj posvetil pisanju. Istega leta je pisal materi, in ji povedal, da bi rad \xc2\xbbubil\xc2\xab\xc2\xa0Holmesa. V decembru leta 1891 je dokon\xc4\x8dno opustil pisanje o Holmesu, in se posvetil pisanju zgodovinskih romanov._NEWLINE_V maju 1891, ko je pisal zgodnje, kratke zgodbe o Holmesu, ga je prizadela huda gripa, in je bilo zaradi nje sedem dni njegovo \xc5\xbeivljenje viselo na nitki. Ko se je njegovo stanje izbolj\xc5\xa1alo, je spoznal, da ne more hkrati opravljati zdravni\xc5\xa1ke slu\xc5\xbebe, in pisati. S tem spoznanjem se je odlo\xc4\x8dil, da bo prenehal opravljati zdravni\xc5\xa1ko slu\xc5\xbebo._NEWLINE_Arthur Conan Doyle je umrl pri starosti 71 let, zaradi sr\xc4\x8dne kapi. Pokopan je v New Forestu, v regiji Hampshire v Angliji.\n_START_SECTION_\nDoyle in Slovenci\n_START_PARAGRAPH_\nV slovenskem prostoru je bil prvi\xc4\x8d omenjen leta 1901, ko je bil v Slovencu objavljen povzetek njegove knjige o burski vojni. Njegova prva knji\xc5\xbena objava je bil prevod romana Znamenje \xc5\xa1tirih: Londonska povest leta 1906, ki je pred tem iz\xc5\xa1el v obliki podlistka; pravo ime prevajalca, ki se je podpisal s \xc5\xa1ifro B. D-N-T, ni znano. Baskervillski pes je bil prvi\xc4\x8d preveden 1907 v Slovencu, drugi\xc4\x8d pa je ta roman pod naslovom Boj v megli 1931 prevedel Boris Rihter\xc5\xa1i\xc4\x8d. Brali in omenjali so ga pisatelji Fran Govekar (1907), Vladimir Levstik  in Damir Feigel (1912). 1912 so sledili prevodi njegovih detektivk Sherlock Holmesova vrnitev, Sherlock Holmesovi do\xc5\xbeivljaji in Sherlock Holmesovi spomini. Prevode so objavljali \xc4\x8dasniki Ameri\xc5\xa1ki Slovenec, Ameri\xc5\xa1ka domovina, Jutro, Slovenski narod, Domovina in Nova doba, knji\xc5\xbenih izdaj Doylovih del s ponatisi vred je v sloven\xc5\xa1\xc4\x8dini ve\xc4\x8d kot 60.'